text: Håb om at tætpakket hovedvej kan udvides
  05 september 2018 kl. 16.13
  Onsdag var Folketingets Transportudvalg på besøg i Varde. De skulle se på, hvordan den meget befærdede Hovedvej 11 mellem Korskroen og Varde kan udvides.
  I dag var Folketingets Transportudvalg på besøg hos virksomheden Sky-Light, der ligger på Hovedvej 11 i Varde Kommune.
  De skal se på, hvordan hovedvejen kan udvides på strækningen fra Korskroen ved Esbjerg til Varde.
  Troels Ravn, MF, Soc.dem., Vejen: "Vi har alle mærket, hvordan trafikken er her på strækningen, og derfor skal vejen opgraderes."
  Trafikken er ofte meget tæt på den 11 kilometer lange strækning, og mange virksomheder i området har store problemer med at få deres varer transporteret til og fra deres domicil.
  Desuden sidder turister også ofte i kø på strækningen, når der er skiftedag i sommerhusområderne langs den jyske vestkyst.
  Med til mødet var medlem af Folketingets Trafikudvalg for Socialdemokratiet Troels Ravn.
  - Det er altid godt at se, hvordan noget fungerer i virkeligheden, og vi har fået en god beskrivelse af dagligdagen på vejen fra Sky-Lites direktør og Vardes borgmester, og så har vi også alle mærket, hvordan trafikken er her på strækningen og derfor skal vejen opgraderes, lover Troels Ravn.
  Vardes borgmester Erik Buhl, (V), er glad for den optimistiske udmelding. 
  - Nu håber jeg, at vi snarest muligt kommer på finansloven, så vi kan få undersøgt nogle udvidelsesmuligheder. Det ser jeg frem til, siger borgmester Erik Buhl.
  